62002CJ0378_MT
Partijiet
Motivi tas-sentenza
Parti operattiva
Partijiet
Fil-kawża C-378/02
li għandha bħala suġġett talba għal deċiżjoni preliminari skond l-Artikolu 234 KE, imressqa minn le Hoge Raad (l-Olanda), permezz ta' deċiżjoni tat-18 ta' Ottubru 2002, li waslet fil-Qorti tal-Ġustizzja fil-21 ta' Ottubru 2002, fil-proċedimenti
Waterschap Zeeuws Vlaanderen
vs
Staatssecretaris van Financiën,
IL-QORTI (it-Tielet Awla),
magħmula minn A. Rosas, President ta' Awla J.-P. Puissochet, S. von Bahr (Relatur), J. Malenovsk u U. Lhmus, Imħallfin
Avukat Ġenerali: F. G. Jacobs,
Reġistratur: Múgica Arzamendi, Amministratur Prinċipali,
wara li rat il-proċedura bil-miktub u wara s-seduta tat-23 ta' Settembru 2004,
wara li rat l-osservazzjonijiet ippreżentati:
- għal Waterschap Zeeuws Vlaanderen, minn H. de Kat, bħala aġent, assistit minn R. Brouwen, advocaat,
- għall-Gvern Olandiż, minn S. Terstal, bħala aġent,
- għall-Kummissjoni tal-Komunitajiet Ewropej, minn E. Traversa u H. van Vliet u D. W. V. Zijlstra, bħala aġenti,
wara li semgħet il-konklużjonijiet ta' l-Avukat Generali, ippreżentati fis-seduta tat-18 ta' Novembru 2004,
tagħti l-preżenti
Sentenza
Motivi tas-sentenza
1. It-talba għal deċiżjoni preliminari trrigwarda l-interpretazzjoni tas-Sitt Direttiva tal-Kunsill 77/388/KEE, tas-17 ta' Mejju 1977, fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta' stima (ĠU L 145, p. 1, minn hawn 'il quddiem "is-Sitt Direttiva").
2. Din it-talba ġiet ippreżentata fil-kuntest ta' kawża bejn Waterschap Zeeuws Vlaanderen (minn hawn 'il quddiem "WZV") u Staatssecretaris van Financiën dwar it-talba għal aġġustament tat-taxxa fuq il-valur miżjud (iktar 'il quddiem "VAT") imħallsa minn WZV fil-kuntest tal-kostruzzjoni u tal-provvista ta' tagħmir industrijali.
Il-Kuntest Ġuridiku
Il-leġiżlazzjoni komunitarja
3. L-Artikolu 2(1), tas-Sitt Direttiva li jinsab taħt it-Titolu II, intitolat "Applikazzjoni", jgħid hekk:
"Dawn li ġejjin għandhom ikunu soġġetti għat-taxxa fuq il-valur miżjud:
1. il-provvista ta' oġġetti u servizzi magħmula bi ħlas fit-territorju tal-pajjiż minn persuna taxxabbli li taġixxi bħala tali".
4. L-Artikolu 4(1) (2) (3) u (5), ta' l-imsemmija Direttiva, jipprovdu:
"1. "Persuna taxxabbli" tfisser kull persuna li b'mod indipendenti twettaq fi kwalunkwe post, attività ekonomika msemmija fil-paragrafu 2, ikun x'ikun l-iskop jew ir-riżultati ta' dik l-attività.
2. L-attivitajiet ekonomiċi msemmija fil-paragrafu 1 għandhom jinkludu l-attivitajiet kollha ta' produtturi, kummerċjanti u persuni li jagħtu [servizz], magħduda attivitajiet fil-minjieri u fl-agrikoltura u attivitajiet fil-professjonijiet. [...]
3. L-Istati Membri jistgħu wkoll iqisu bħala persuna taxxabbli lil kull min jagħmel attività kultant li jkollha x'taqsam ma' l-attivitajiet imsemmija fil-paragrafu 2 u partikolarment waħda minn dawn li ġejjin:
a) il-provvista ta' immobbli jew parti minn immobbli qabel l-ewwel okkupazzjoni u ta' l-art li jkunu fuqha; Stati Membri jistgħu jistabbilixxu l-kondizzjonijiet kif dan il-kriterju għandu jkun applikat għal alterazzjonijiet f'immobbli u fl-art li jkunu fuqha.
[...]
b) il-provvista ta' art għall-bini.
[...]
5. Stati, awtoritajiet governattivi reġjonali u lokali u korpi oħra regolati bid-dritt pubbliku m'għandhomx jitqiesu bħala persuni taxxabbli fir-rigward ta' l-attivitajiet jew operazzjonijiet li huma jagħmlu bħala awtoritajiet pubbliċi, ukoll meta jiġbru drittijiet, tariffi, kontribuzzjonijet jew ħlasijiet marbuta ma' dawn l-attivitajiet jew operazzjonijiet.
Iżda meta jidħlu biex jagħmlu dawn l-attivitajiet, huma għandhom jitqiesu taxxabbli fir-rigward ta' dawn l-attivitajiet jew operazzjonijiet, billi jekk jitqiesu bħala persuni mhux taxxabbli dan iwassal għal distorzjoni sinifikanti tal-kompetizzjoni.
[...]
Stati Membri jistgħu iqisu attivitajiet ta' dawn il-korpi li jkunu eżenti bl-Artikolu 13 jew 28 bħala attivitajiet li huma jagħmlu bħala awtoritajiet pubbliċi."
5. L-Artikolu 20(1) u (2), tas-Sitt Direttiva, jipprovdi:
"1. It-tnaqqis inizzjali għandu jkun aġġustat b'mod konformi mal-proċeduri stabbiliti mill-Istati Membri b'mod partikolari:
a) fejn it-tnaqqis ikun ogħla jew inqas minn dak li għalih il-persuna taxxabbli hi intitolata;
b) fejn wara li jsir il-prospett xi tibdil isir fil-fatturi wżati biex jiddeterminaw l-ammont li għandu jitnaqqas, b'mod partikolari fejn ix-xirjiet huma kkanċellati jew roħs fil-prezz hu miksub; madanakollu, aġġustamenti m'għandhomx isiru fil-każijiet ta' transazzjonijiet li jibqgħu totalment jew parzjalment mhux imħallsa u distrutti, telf jew serq tal-proprjetà verament ippruvati jew ikkonfermati, lanqas fil-każ ta' applikazzjonijiet għall-iskopijiet ta' għoti ta' regali ta' valur żgħir u ta' l-għoti ta' kampjuni speċifikati fl-Artikolu 5 (6). Madanakollu, Stati Membri jistgħu jeħtieġu aġġustamenti fil-każijiet ta' transazzjonjiet li jibqgħu totalment jew parzjalment mhux imħallsa u ta' serq.
2. Fil-każ ta' oġġetti kapitali, l-aġġustment għandu jkun mifrux fuq ħames snin inkluż dak meta l-oġġetti jkunu akkwistati jew fabbrikati. L-aġġustament annwali għandu jsir biss fir-rigward ta' wieħed minn ħamsa tat-taxxa imposta fuq l-oġġetti. L-aġġustament għandu jsir fuq bażi tal-varjazzjonijet fit-tnaqqis intitolat fis-snin konsegwenti b'relazzjoni għal dik is-sena meta l-oġġetti kienu akkwistati jew fabbrikati.
Permezz ta' deroga mis-sub-paragrafu preċedenti, Stati Membri jistgħu jibbażaw l-aġġustament fuq perijodu ta' ħames snin sħaħ li jibdew jiddekorru miż-żmien meta l-oġġetti huma wżati għall-ewwel darba.
Fil-każ ta' propjetà immobbli akkwistata bħala oġġetti kapitali, il-perijodu ta' l-aġġustament jista' jkun estiż sa 10 snin."
Il-leġiżlazzjoni nazzjonali
Il-liġi tat-28 ta' Ġunju 1968
6. Bis-saħħa tal-liġi tat-28 ta' Ġunju 1968 dwar il-VAT (Wet van 28 juni 1968, houdende vervanging van de bestaande omzetbelasting door een omzetbelasting volgens het stelsel van heffing over de toegevoegde waarde, Stbl. 1968, p. 329, minn hawn 'il quddiem "il-liġi"), ir-Renju ta' l-Olanda impona taxxa fuq id-dħul min-negozju bbażata fuq sistema tal-VAT.
7. Bis-saħħa ta' l-Artikolu 7 tal-liġi, huwa kkunsidrat bħala "imprenditur" kull minn jeżerċita attività ekonomika għal rasu. Dan l-Artikolu jinkludi wkoll dispożizzjoni dwar korpi regolati taħt id-dritt pubbliku li jeżerċitaw dan fi kwalità differenti minn dik ta' imprenditur ta' servizzi jew provvisti li min-natura tagħhom għandhom it-tendenza li jitwettqu minn imprendituri. Skond din id-dispożizzjoni, ordni ministerjali tista' tistabbilixxi li dawk il-korpi jkunu kkunsidrati bħala imprendituri meta huma jwettqu dawk is-servizzi jew dawk il-provvisti.
8. L-Artikolu 11(1)(a) u (b), tal-liġi jipprovdi li l-provvista kif ukoll il-kiri ta' proprjetà immobbli huma fil-prinċipju eżenti mill-VAT, iżda jipprovdi ċerti eċċezzjonijiet, taħt il-kundizzjoni li tiġi depożitata talba konġuntivament, skond il-każ, mill-imprenditur li jwettaq il-provvista u d-destinatarju tagħha jew mis-sid tal-kera u l-kerrej.
Id-deċiżjoni ta' implimentazzjoni
9. Permezz ta' l-ordni ministerjali tat-30 ta' Awwissu 1968, l-awtoritajiet Olandiżi adottaw id-deċiżjoni ta' implimentazzjoni tal-liġi dwar it-taxxa fuq id-dħul min-negozju (Uitvoeringsbeschikking omzetbelasting 1968, aktar 'il quddiem "id-deċiżjoni ta' implimentazzjoni").
10. L-Artikolu 3(a), tad-deċiżjoni ta' implimentazzjoni jipprovdi li l-korpi regolati mid-dritt pubbliku huma kkunsidrati bħala imprendituri għal dak li jikkonċerna il-provvista ta' proprjetà immobbli u ċ-ċessjoni jew il-konċessjoni ta' drittijiet fuq dik il-proprjetà.
11. L-Artikolu 13 u 13a ta' l-imsemmija deċiżjoni, intiżi b'mod partikolari sabiex jittrasponu d-dispożizzjonijiet ta' l-Artikolu 20 tas-Sitt Direttiva, jistabbilixxu l-mekkaniżmu ta' l-aġġustament tad-dritt għal-tnaqqis.
Il-kawża prinċipali u d-domandi preliminari
12. WZV huwa korp regolat mid-dritt pubbliku li għandu r-responsabilità tat-tmexxija pubblika ta' l-ilma fit-territorju li jaqa' taħtu fl-Olanda. Fl-eżerċizzju ta' dik l-attività, WZV jaġixxi bħala awtorità pubblika skond l-Artikolu 4(5) tas-Sitt Direttiva u għalhekk m'għandux il-kwalità sabiex ikun suġġett għall-VAT.
13. Sabiex jwettaq sew ir-responsabilitajiet tiegħu, WZV bena impjant tat-trattament tad-dranaġġ (iktar 'il quddiem "l-impjant"), li għalieh ħallas is-somma ta' ċirka 7,2 miljun NLG bħala VAT. L-impjant beda jaħdem fl-1990.
14. WZV u żewġ awtoritajiet pubbliċi oħra ta' l-ilma ftehmu li jużaw l-impjant għall-ipproċessar ċentraliżżat tal-ħama li jiġi prodott mal-purifikazzjoni tad-dranaġġ. Dawn iż-żewġ awtoritajiet ikkontribwixxew finanzjarjament għall-investiment żejjed meħtieġ għall-użu ta' l-impjant mit-tliet korpi kkonċernati. Sa mill-1993, WZV għadda liż-żewġ korpi l-oħra l-parti rispettiva ta' l-ispejjeż tat-trattament ċentraliżżat tal-ħama li kien jaqa' fuq kull wieħed minnhom, iżda mingħajr ma żammilhom il-VAT. F'dak ir-rigward, l-ispettur tat-taxxi, fi ftehim ma' WZV, ippermetta li dan ma jiġix iffatturat liż-żewġ korpi bil-kundizzjoni li WZV jirrinunzja għad-dritt għal tnaqqis tat-taxxa ta' l- input VAT imħallsa.
15. F'Diċembru 1994, WZV waqqaf fondazzjoni għall-promozzjoni ta' l-ambjent f'Flandre néerlandaise (iktar 'il quddiem "il-fondazzjoni") u biegħ lilu l-impjant għal ċirka 18-il miljun NLG, VAT mhux inkluż.
16. Wara li wieħed jikkunsidra ċ-ċirkustanzi li fihom dan seħħ, dik iċ-ċessjoni ta' proprjetà għandha tiġi kkunsidrata, skond il-Qorti tar-rinviju, bħala provvista skond l-Artikolu 5(1), tas-Sitt Direttiva u l-Artikolu 3(1) tal-liġi, li hija bbażata fuq l-istess Artikolu 5. Fil-ġurnata tal-bejgħ, WZV kera l-impjant lill-fondazzjoni, għal terminu ta' disa' snin u jumejn.
17. WZV u l-fondazzjoni ippreżentaw żewġ rikorsi konġuntivi quddiem l-ispettur tat-taxxi, sabiex jiġu eżentati mill-eżenzjoni applikabbli għall-bejgħ kif ukoll għall-kirja ta' l-impjant, konformement mad-dispożizzjonijiet ta' l-Artikolu 11(1) (a) u (b) tal-liġi intiżi sabiex jittrasponu d-dispożizzjonijiet ta' l-Artikolu 13 C tas-Sitt Direttiva dwar id-dritt ta' l-għażla dwar l-applikazzjoni tal-VAT għall-bejgħ u l-kiri ta' proprjetà immobbli.
18. Fuq il-bażi tad-dispożizzjonijiet ta' l-Artikoli 13 u 13a tad-deċiżjoni ta' implimentazzjoni, WZV ikkalkula l-parti ta' l-ammont tal-VAT fatturat għall-kostruzzjoni ta' l-impjant, li skond hu għandu jiġi aġġustat, għal ċirka 3,6 miljun NLG, li jammonta għal 5/10 ta' dan l-ammont. Din il-porzjoni kienet ġustifikata mill-fatt li kienu ddekorrew ħames snin mix-xiri ta' l-impjant u li kien għad baqa' jiddekorri perijodu identiku.
19. Fid-dikjarazzjoni tiegħu rigward ir-raba' trimestru tas-sena 1994, WZV talab lill-ispettur tat-taxxi għall-ħlas lura ta' ċirka 3,6 miljun NLG.
20. Din it-talba ġiet rifjutata peress li fil-ħin li saret il-provvista ta' l-impjant, WZV ma kellux dritt għal ebda aġġustament skond id-dispożizzjonijiet tad-deċiżjoni ta' implimentazzjoni intiżi sabiex jittrasponu l-Artikolu 20 tas-Sitt Direttiva.
21. WZV ippreżenta rikors kontra d-deċiżjoni ta' rifjut ta' l-ispettur tat-taxxi. Wara l-għoti tas-sentenza mgħotija fl-appell mill-Gerechtshof te Amsterdam, il-kawża tressqet għall-appell fuq punt ta' liġi quddiem il-Hoge Raad.
22. Il-Qorti tar-rinviju tirrileva li, sa fejn WZV wettaq il-bejgħ bħala persuna taxxabbli u talab, konġuntivament max-xerrej ta' l-impjant, sabiex ikun eżentat mill-eżenzjoni applikabbli għal tali transazzjoni, aġġustament tal-VAT imħallas minn WZV in konnessjoni mal-kostruzzjoni ta' l-immobbli għandu fil-prinċipju jiġi konċess. Minkejja dan, fid-dawl tal-ġurisprudenza tal-Qorti, il-Hoge Raad uriet dubju f'dan ir-rigward.
23. Skond il-Hoge Raad, tinqala l-kwsitjoni jekk korp regolat mid-dritt pubbliku li uża oġġetti bħala awtorità pubblika u li bħala konsegwenza ma naqqasx il-VAT imħallsa fil-mument ta' l-akkwist tagħhom, għandux dritt, bħal persuna taxxabbli li użat oġġetti għall-provvista ta' servizzi eżentati, għall-aġġustament previst fl-Artikolu 20 tas-Sitt Direttiva, fil-każ, fejn hu sussegwentement iwettaq provvista ta' dawk l-oġġetti bħala persuna taxxabbli u dik il-provvista hija taxxabbli.
24. Il-Qorti tar-rinviju tippreċiża li diffikultà oħra tirriżulta mill-fatt li WZV irrinunzja għad-dritt li jnaqqas l- input tax minħabba l-ftehim milħuq ma' l-ispettur tat-taxxi. Minħabba dan il-fatt, WZV ser ikun ikkunsidrat bħala li rrinunzja milli jinkludi parzjalment l-impjant fl-assi ta' l-intrapriża.
25. L-imsemmija Qorti ssaqsi jekk il-ġurisprudenza tal-Qorti dwar l-allokar ta' oġġetti kapitali, skond l-għażla tal-persuna taxxabbli, bħala assi privati ta' dan ta' l-aħħar jew bħala assi ta' negozju huwiex applikabbli mutatis mutandis għall-korpi regolati mid-dritt pubbliku.
26. Huwa f'dawn iċ-ċirkustanzi li l-Hoge Raad iddeċida li jissospendi l-proċedimenti u li jirreferi 'il Qorti d-domandi preliminari segwenti:
"1) Jista' korp regolat mid-dritt pubbliku li akkwista oġġett kapitali u li huwa s-suġġett ta' provvista taħt ħlas lil terz, għal liema provvista l-korp irid jiġi kkunsidrat bħala persuna taxxabbli, jibbenefika mill-aġġustament tat-taxxa fuq id-dħul min-negozju imħallsa għal akkwist ta' l-oġġett, skond l-Artikolu 20 (partikolarment il-paragrafi 2 u 3) tas-Sitt Direttiva, fil-miżura sa fejn huwa uża dan l-oġġett fil-kuntest ta' attivitajiet imwettqa bħala awtorità pubblika skond l-Artikolu 4(5) tad-Direttiva?
2) Jista' korp regolat mid-dritt pubbliku, skond is-Sitt Direttiva, jibbenefika mid-dritt li jeskludi kompletament mill-assi ta' l-impriża tiegħu oġġett kapitali wżat in parti bħala persuna taxxabbli, u in parti bħala awtorità pubblika, bħalma ddeċidiet il-Qorti fil-każ ta' persuni naturali taxxabbli?"
Rimarki preliminari
27. Skond l-informazzjoni mgħotija mill-Qorti tar-rinviju u ppreżentata fil-punti [12 u 13] tas-sentenza preżenti, WZV akkwista l-impjant sabiex iwettaq b'mod xieraq ir-responsabbilità tiegħu tat-tmexxija pubblika ta' l-ilma fit-territorju assenjat lilu, u li f'dak il-kuntest aġixxa bħala awtorità pubblika.
28. Għalhekk l-ewwel domanda għandha tinftiehem li tfisser li qed tistaqsi jekk korp regolat mid-dritt pubbliku li jakkwista oġġett kapitali bħala awtorità pubblika skond l-ewwel paragrafu ta' l-Artikolu 4(5) tas-Sitt Direttiva u li sussegwentement ibiegħ dan l-oġġett bħala persuna taxxabbli, jistax fil-kuntest ta' dak il-bejgħ, jibbenefika minn aġġustament skond l-Artikolu 20 tas-Sitt Direttiva, sabiex inaqqas il-VAT imħallsa in konnessjoni max-xiri ta' dak l-oġġett.
Fuq l-ewwel domanda
29. Wieħed għandu jinnota li, bis-saħħa tad-dispożizzjonijiet ta' l-Artikolu 2 tas-Sitt Direttiva, l-applikazzjoni tar-regoli dwar il-VAT għall-attivitajiet ta' provvista ta' oġġetti jew ta' servizzi fit-territorju ta' pajjiż, li jinkludu r-regoli dwar id-dritt għal tnaqqis, tiddependi fuq jekk persuna li twettaq l-attività ħijiex persuna taxxabbli.
30. Persuna taxxabbli tista' tnaqqas mill-VAT dovuta minnha, it-taxxa li hija diġà ħallset jekk hija tissodisfa l-kundizzjonijiet previsti mill-Artikolu 17 tas-Sitt Direttiva.
31. Bis-saħħa ta' l-Artikolu 17(1), id-dritt għal tnaqqis jattwa ruħhu fil-mument meta t-taxxa li tista' titnaqqas tkun dovuta. Skond l-Artikolu 10(2) tas-Sitt Direttiva, dak il-mument jikkorrispondi għal mument meta sseħħ il-kunsinna ta' l-oġġett. Bl-istess mod, f'każ ta' xiri ta' oġġetti, id-dritt għal tnaqqis jattwa ruħhu fil-mument tal-provvista ta' dak l-oġġetti. L-Artikolu 17(2) ta' l-imsemmija Direttiva jipprovdi li persuna taxxabbli hija awtorizzata li tnaqqas il-VAT li hija ħallset fuq oġġetti fornuti lilha minn persuna taxxabbli oħra, safejn dawk l-oġġetti huma wżati għall-ħtiġijiet ta' l-attivitajiet taxabbli li hija twettaq.
32. Jirriżulta mid-dispożizzjonijiet ta' l-imsemmija Artikoli 2 u 17 li persuna li għandha l-kwalità ta' persuna taxxabbli u li taġixxi bħala tali fil-mument meta hija akkwistat oġġetti, biss, għandha d-dritt għal tnaqqis fir-rigward ta' dak l-oġġett u tista' tnaqqas il-VAT dovuta jew imħallsa jekk hija tuża l-oġġett għall-ħtiġijiet ta' l-attivitajiet taxxabbli tagħha (ara, għal dak li jikkonċerna l-Artikolu 17 tas-Sitt Direttiva, is-sentenza tal-11 ta' Lulju 1991, Lennartz, C-97/90, Ġabra p. I-3795, punt 8).
33. Min-naħa l-oħra, persuna mhux taxxabbli m'għandiex dritt li tnaqqas il-VAT li hija setgħet ħallset max-xiri ta' oġġetti. L-attività ta' dik il-persuna - il-provvista tagħha ta' oġġetti jew servizzi - ma jaqgħux fil-kamp ta' applikazzjoni tar-regoli dwar il-VAT kif definiti fl-Artikolu 2 tas-Sitt Direttiva.
34. Wieħed għandu jinnota li, skond l-Artikolu 4(5) ta' l-imsemmija Direttiva, il-korpi regolati mid-dritt pubbliku m'humiex ikkunsidrati bħala persuni taxxabbli għall-attivitajiet jew transazzjonijiet li huma jwettqu bħala awtoritajiet pubbliċi.
35. Minn dan isegwi li meta dawn il-korpi, li jinkludu WZV, jaġixxu fil-kwalità tagħhom ta' awtorità pubblika fil-mument tax-xiri ta' oġġetti kapitali, bħala prinċipju m'għandhom l-ebda dritt għal tnaqqis fir-rigward ta' dawk l-oġġetti.
36. Minkejja dan, jeħtieġ li jiġi mistoqsi jekk tibdil li jseħħ fis-sitwazzjoni tal-korp ikkonċernat fir-rigward ta' jekk huwiex soġġett li jħallas il-VAT jistgħax ikollha konsegwenzi fuq id-dritt għal tnaqqis. Għalhekk, hemm lok li wieħed jistaqsi b'mod partikolari jekk il-fatt li, sussegwentement, il-korp akkwista l-kwalità ta' persuna taxxabbli fil-kuntest ta' ċerti transazzjonijiet rigward oġġett li huwa xtara bħala persuna mhux taxxabbli jistax jagħtih dritt għal tnaqqis tal-VAT imħallas fuq dak l-oġġett u jagħti lok għal aġġustament fuq il-bażi ta' l-Artikolu 20 tas-Sitt Direttiva.
37. Fil-każ li wassal għas-sentenza Lennartz, ċitata, fil-każ in kwistjoni kien dwar individwu li kien suġġett għall-VAT, li xtara u uża vettura għal finijiet privati u li, wara li użaha wkoll għall-finijiet professjonali, ipprova jnaqqas il-VAT imħallas max-xiri tagħha.
38. Wara li ġie nnotat li l-Artikolu 17 tas-Sitt Direttiva jistabbilixxi l-mument meta jattwa ruħu d-dritt għal tnaqqis u jgħid li hija biss il-kwalità li fiha l-individwu kkonċernat aġixxa fil-mument tax-xiri ta' l-oġġett li tista' tistabbilixxi l-eżistenza ta' dritt għal tnaqqis, il-Qorti rrilevat li l-Artikolu 20 intitolat "Aġġustamenti tat-tnaqqis" ma jinkludi ebda dispożizzjoni dwar il-mument li fih jattwa ruħu d-dritt għal tnaqqis. Hija ddeċidiet li l-Artikolu 20 jillimita ruħu sabiex jistabbilixxi l-proċedura għall-kalkolu ta' l-aġġustamenti tat-tnaqqis inizjali u għalhekk ma tistax tagħti lok għal dritt ta' tnaqqis, u lanqas għat-trasformazzjoni tat-taxxa mħallsa minn persuna taxxabbli fir-rigward ta' transazzjonijiet mhux taxxabbli f'taxxa li tista' titnaqqas skond l-Artikolu 17 (ara s-sentenza Lennartz, ċitata, punti 11 u 12).
39. Hemm lok sabiex dan ir-raġunament jiġi applikat għal korp regolat mid-dritt pubbliku li jaġixxi bħala awtorità pubblika fil-mument tax-xiri ta' oġġett kapitali. Fil-fatt, peress li dak il-korp ma aġixxiex fil-kwalità ta' persuna taxxabbli, m'għandux, bħal fil-każ ta' individwu li jaġixxi skond il-ħtiġijiet personali tiegħu, ebda dritt li jnaqqas il-VAT li huwa ħallas fuq dak l-oġġett.
40. Iċ-ċirkostanza fejn sussegwentement, l-imsemmi korp aġixxa bħala persuna taxxabbli allura ma jkollhiex, fuq il-bażi ta' l-Artikolu 20 tas-Sitt Direttiva, konsegwenza li twassal sabiex, skond l-Artikolu 17 ta' l-imsemmija Direttiva, tkun tista' titnaqqas it-taxxa mħallsa mill-imsemmi korp għal transazzjonijiet li huwa wettaq bħala awtorità pubblika, u għal din ir-raġuni mhux taxxabbli.
41. Kuntrarjament għat-teżi imressqa minn WZV, korp tali ma jistgħax jiġi mqabbel ma' persuna taxxabbli li twettaq ċerti attivitajiet taxxabbli u oħrajn eżentati. Kif imsemmi aktar 'il fuq, il-kwalità ta' persuna taxxabbli huwa fattur determinanti u dan huwa stabbilit fil-mument ta' l-akkwist ta' l-oġġett ikkonċernat mill-imsemmi korp.
42. WZV isostni li minn barra dan, l-impossibilità li titnaqqas il-VAT imħallsa twassal għal distorzjoni sinifikanti tal-kompetizzjoni li tiġġustifika, skond hu, l-applikazzjoni ta' l-eċċezzjoni prevista fit-tieni paragrafu ta' l-Artikolu 4(5) tas-Sitt Direttiva li bis-saħħa tagħha, il-korpi regolati mid-dritt pubbliku għandhom jiġu kkunsidrati bħala persuni taxxabbli. Sabiex juri l-eżistenza ta' distorzjoni tal-kompetizzjoni, WZV jikkompara s-sitwazzjoni ta' imprenditur fis-suq, ma' dik ta' korp regolat mid-dritt pubbliku, u jsostni li f'ċirkustanzi simili, l-imprenditur fis-suq jista' jnaqqas l- input VAT imħallsa mill- output VAT dovuta.
43. Dan l-argument għandu wkoll jiġi miċħud. Fil-fatt, id-distorzjoni tal-kompetizzjoni, f'ċirkustanzi tali bħal dawk tal-każ fil-kawża prinċipali, għandu iktar l-oriġini tiegħu fl-eżerċizzju, mill-korp regolat mid-dritt pubbliku tad-dritt li jagħżel it-tassazzjoni fuq il-bejgħ u tal-kiri tal-proprjetà immobbli kkonċernata milli mill-applikazzjoni tas-sistema li l-korpi regolati mid-dritt pubbliku m'humiex ikkunsidrati bħala persuni taxxabbli għat-transazzjonijiet li huma jwettqu bħala awtoritajiet publiċi. Kif irrileva l-Avukat Ġenerali fil-punt 38 tal-Konklużjonijiet tiegħu, jekk din is-sistema tista' fiha nfisha tikkomprometti sa' ċertu punt l-applikazzjoni tal-prinċipji tan-newtralità u tat-trattament ugwali, dan l-effett huwa inerenti għall-eżistenza ta' eċċezzjonijiet għas-sistema tal-VAT.
44. Għalhekk, hemm lok sabiex it-tweġiba għall-ewwel domanda għandha tkun li korp regolat mid-dritt pubbliku li jakkwista oġġett kapitali bħala awtorità pubblika skond l-ewwel paragrafu ta' l-Artikolu 4(5) tas-Sitt Direttiva u b'konsegwenza ta' dan fil-kwalità tiegħu ta' persuna mhux taxxabbli, u li, sussegwentement, ibiegħ dan l-oġġett kapitali fil-kwalità tiegħu ta' persuna taxxabbli, ma jibbenefikax fil-kuntest ta' dan il-bejgħ, minn dritt ta' aġġustament fuq l-Artikolu 20 ta' din id-Direttiva, għall-fini li jsir tnaqqis tal-VAT imħallsa fuq ix-xiri ta' dak l-oġġett.
Fuq it-tieni domanda
45. Din id-domanda hija impliċitament imressqa għall-każ fejn korp regolat mid-dritt pubbliku, bħalma hu WZV, ikun ikkunsidrat, fil-mument tax-xiri ta' oġġett kapitali, bħala li wettaq attivitajiet ekonomiċi skond it-tifsira ta' l-Artikolu 4(1) tas-Sitt Direttiva kif ukoll attivitajiet imsemmija fl-ewwel paragrafu ta' l-Artikolu 4 (5). Fid-dawl ta' l-argumenti żviluppati fit-tweġiba għal ewwel domanda, fejn jirriżulta li tali korp ma aġixxiex fil-kwalità ta' persuna taxxabbli fil-mument meta seħħ ix-xiri, m'hemmx lok li tingħata tweġiba għat-tieni domanda.
Fuq l-ispejjeż
46. Peress illi dawn il-proċedimenti huma, fir-rigward tal-partijiet fil-kawża prinċipali, riżultat ta' kwistjoni li tqajmet quddiem il-Qorti tar-rinviju, hija din il-Qorti li għandha l-kompetenza li tiddeċiedi dwar l-ispejjeż. L-ispejjeż għall-preżentata ta' l-osservazzjonijiet quddiem il-Qorti, ħlief dawk ta' l-imsemmija partijiet, ma jistgħux jitħallsu lura.
Parti operattiva
Għal dawn il-motivi, il-Qorti tal-Ġustizzja (it-Tielet Awla) taqta' u tiddeċiedi li:
Korp regolat mid-dritt pubbliku li jakkwista oġġett kapitali bħala awtorità pubblika, skond l-ewwel paragrafu ta' l-Artikolu 4(5) tas-Sitt Direttiva tal-Kunsill 77/388/KEE, tas-17 ta' Mejju 1977, fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta' stima, u b'konsegwenza ta' dan fil-kwalità tiegħu ta' persuna mhux taxxabbli, u li sussegwentement ibiegħ dan l-oġġett fil-kwalità tiegħu ta' persuna taxxabbli, ma jibbenefikax fil-kuntest ta' dak il-bejgħ minn dritt ta' aġġustament ibbażat fuq l-Artikolu 20 ta' din id-Direttiva, għall-fini li jsir tnaqqis tal-VAT imħallsa għax-xiri ta' dak l-oġġett.